Fredag den 3. februar danner Koncertsalen i Musikkens Hus i Aalborg ramme om en helt særlig gallapremiere, når den første nordjysk producerede film ruller over lærredet. Aalborg Symfoniorkester spiller filmens musik live, og derfor er filmen altså ikke færdigproduceret, før gallapremieren er afholdt. - Det er en film, som prøver at beskrive, hvad ånden er i et folk, og hvad det er, der gør os til, dem vi er, fortæller filminstruktør Anne Svejgård Lund. Har ikke set filmen endnu Filmen svarer - ifølge instruktøren - på spørgsmål som; hvordan er vi påvirket af det sted, vi vokser op og det sted, vi lever? Og her er musikken en stor del af oplevelsen. - Tanken bag musikken er, at vi vil skabe en ærlig og nærværende oplevelse, mens vi også gerne vil gøre den klassiske filmmusik mere tilgængelig, forklarer Anne Svejgård Lund. Det er Aalborg Symfoniorkester, der i øjeblikket øver filmens musik benhårdt, og det er på trods af, at musikerne aldrig har set filmen før. - Det har været en stor fornøjelse. Vi har ikke set filmen endnu, men det er vi selvfølgelig spændt på. Allerede nu kan vi jo høre alle de fantastiske kompositioner, som ligger bagved den her film, fortæller Lars Ole Schmidt, der er trompetist. Filmen omhandler i stor grad vendelboerne, og det betyder noget for trompetisten, der selv er vendelbo. - Det er stort. Det er fantastisk alle de beskrivelser omkring vendelboerne, og det ser jeg meget frem til, fortæller Lars Ole Schmidt. Du kan se traileren herunder: En anderledes opgave Premieren er meldt helt udsolgt, og samtidig er der over 500 på venteliste, hvilket er til stor glæde for Martin Nygård Jørgensen, der er orkestrator. - Det er fantastisk, og man kan jo kun drømme om, at folk tager så godt imod det, man laver, fortæller han. For Martin Nygård Jørgensen er det første gang, at han skal orkestrere musik til levende billeder. - Det har været spændende, da det er en anden opgave, end det jeg er vant til. - Jeg har fået musikken fra komponisten digitalt, og så har jeg siddet, og gjort det spilbart for orkestret, og det har været en spændende proces, pointerer han. Noget af det, der er mest udfordrende ved de levende billeder, er ifølge orkestratoren timingen. - Der er noget med timingen, som skal passe fuldstændig til billederne, og så er der jo noget omkring det endelige produkt med billederne, fortæller Martin Nygård Jørgensen.

Opsummering:
Der er udsolgt til premieren og 500 er på venteliste.